ছক্কাবাজদের কথা এলে পাকিস্তানের জাভেদ মিয়াঁদারে প্রসঙ্গও আসবে। ১৯৮৬ সালে শারজায় অস্ট্রেলেশিয়া কাপের ফাইনালে ভারতের বিপক্ষে তিনি মিলিয়ন ডলারের ছক্কা হাঁকিয়েছিলেন। ২৪৬ রান তাড়া করতে গিয়ে এক বল বাকি থাকতে পাকিস্তানের স্কোর দাঁড়ায় ৯ উইকেটে ২৪২। শেষ বলটি করতে এগিয়ে আসেন চেতন শর্মা। মিয়াঁদাদ তখন ১১০ রানে অপরাজিত ছিলেন। তিনি জানতেন জয় পেতে হলে তাকে কিছু করতে হবে। ফুল টস বলটি এলো উঁচু হয়ে এবং তিনি সেটি পাঠিয়ে দিলেন মাঠের বাইরে। ভারতের উইকেটরক্ষক চন্দ্রকান্ত পন্ডিত পরে বলেছিলেন, ‘আমরা যেন চেতনা হারিয়ে ফেললাম। এরপর ড্রেসিংরুমে শ্মশানের স্তব্ধতা নেমে এলো।’